ORDE do 15 de maio de 2005 de aprobación definitiva da modificación puntual das normas subsidiarias de planeamento do Concello da Pontenova (Lugo), en Goios-Parque Empresarial. (Expediente LU-04008).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 30/06/2005

1. O planeamento urbanístico vixente no municipio da Pontenova (Lugo) son as normas subsidiarias municipais de planeamento, aprobadas definitivamente o 23 de abril de 1985 (desde agora NN.SS.). Así mesmo, e na zona afectada por este expediente, está en vigor o Plan parcial do parque empresarial aprobado definitivamente o 30 de outubro de 1992, que sufriu unha modificación puntual, relativa ao
acceso a el, tamén aprobada definitivamente o 17 de febreiro de 1997.
2. O proxecto de modificación que se tramita ten como obxectivo desprazar o desenvolvemento do parque empresarial da Pontenova a zonas máis propicias que, dada a súa menor pendente, en torno ao 13%, posibilitarán que na súa execución se reduzan os movementos de terras, facilitando así, con redución de custos, a viabilidade da urbanización; ao tempo, persegue tamén un menor impacto ambiental da actuación ao desafectar áreas arborizadas de interese ambiental e paisaxístico, que quedan amparadas como solo rústico de protección de espazos naturais (solo rústico de protección especial).
Co fin de levar a cabo o anteriormente sinalado, o proxecto introduce, entre outros e nas áreas a seguir sinaladas, os seguintes cambios de clasificación e cualificación:
Area M1. Unha parte pasa de solo apto para urbanizar residencial a solo urbanizable non delimitado industrial, e a outra parte pasa de solo urbano residencial a vía de acceso. A totalidade desta área ten unha superficie de 17.373 m.
Área M2. Pasa de solo non urbanizable normal, na súa maior parte, e de solo de núcleo rural a solo urbanizable non delimitado industrial (34.941 m).
Área M3. Pasa de solo apto para urbanizar industrial a solo urbanizable non delimitado industrial (12.941 m), reservando unha parte para vía de acceso ao sector.
Área M4. Unha parte, integrada por solo apto para urbanizar industrial, con tres cualificacións: zonas verdes, dotacional e edificación industrial, pasa a rústico de protección de espazos naturais e tamén a rústico de protección de augas. A outra parte, integrada por solo de protección de espazos naturais (PEN), pasa a solo rústico de protección de espazos naturais e de augas. A totalidade desta área ten unha superficie de 61.232 m.
Área M5. Pasa de solo apto para urbanizar industrial a solo rústico de protección ordinaria (15.091 m).
Así mesmo, cualifícase como solo urbanizable non delimitado o novo sector, que queda pendente do correspondente plan de sectorización.
3. De conformidade co disposto na disposición transitoria primeira 1 g) da Lei 9/2002, do 30 de decembro, de ordenación urbanística e protección do medio rural de Galicia (desde agora LOUGA), as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón ás pre
tensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente ao informe preceptivo (artigo 85.1º da LOUGA) da Consellería de Política Territorial, Obras Públicas e Vivenda (CPTOPV), que foi emitido pola Dirección Xeral de Urbanismo o 14 de maio de 2004, sinalando unhas observacións.
b) A seguir, o Pleno da Corporación, en sesión do 23 de xuño de 2004, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais La Voz de Galicia, os días 3 e 4 de xullo de igual ano, e El Progreso, os días 9 e 10 de iguais mes e ano, así como no número 138 do Diario Oficial de Galicia correspondente ao 19 de xullo do dito ano, presentándose varias alegacións. Tras iso, o proxecto foi aprobado provisionalmente polo Pleno do Concello o 26 de outubro de 2004.
c) Consta no expediente o informe, do 30 de xullo de 2004, da Dirección Xeral de Calidade e Avaliación Ambiental da Consellería de Medio Ambiente. Así mesmo, consta que foi solicitado informe da Confederación Hidrográfica del Norte de España, que non foi emitido.
d) Igualmente, constan no expediente os informes do técnico e secretario municipais, ambos os dous do 15 de marzo de 2004.
e) Así mesmo, a Comisión Superior de Urbanismo de Galicia, en sesión do 18 de marzo de 2005, emitiu informe favorable do expediente para os efectos do disposto nos artigos 94.4º e 95.2º da LOUGA.
4. Analizado o documento aprobado provisionalmente polo concello e remitido para a súa aprobación definitiva, obsérvanse, ademais dos anteriormente sinalados, os seguintes particulares:
a) O expediente, que mantén practicamente a mesma superficie de actuación, que pasa de 14,7 ha a 13,24 ha, ao desprazar as zonas edificables a áreas de pendente media axeitada para un parque empresarial, dá lugar a unha menor afección ambiental e, tamén, a unha redución do impacto ambiental como consecuencia do importante incremento da área de protección do Regato das Cruces (de 17.650 m a 61.232 m).
b) Así mesmo, aínda que se modifica e reduce a superficie de zona verde prevista, do 14,46% ao 11,72%, manténdose o mínimo legal, o certo é que os novos espazos libres, especialmente o do de 5.459 m2 lindante co grupo de escolas, melloran a súa funcionalidade como tales equipamentos públicos ao ocupar unha pendente media máis suave.
c) No que atinxe ás observacións recollidas no citado informe desta consellería, do 14 de maio de 2004, hai que subliñar que se ben o actual proxecto
xa satisfai as catro primeiras e a oitava, as restantes quedan pendentes de recoller no correspondente plan de sectorización do novo sector urbanizable non delimitado; por iso, cómpre deixar constancia de que ao contido do plano nº 5 -proposta de ordenación detallada- tan só lle corresponde un efecto puramente indicativo, xa que, como antes se precisou, será no futuro plan de sectorización onde se teñan que recoller as necesarias precisións derivadas das ditas observacións aínda non atendidas.
5. Consonte o disposto nos artigos 89.1º, 93, 94.4º e 95.2º da LOUGA, a competencia para a aprobación definitiva das modificacións do planeamento que, como é o caso, afecten a terreos cualificados como zonas, correspóndelle ao conselleiro competente en materia de urbanismo e ordenación do territorio a súa aprobación definitiva, logo do informe favorable da Comisión Superior de Urbanismo de Galicia; informe que tamén é necesario naqueles expedientes que, como este, comprenden unha reclasificación de solo rústico (solo non urbanizable normal segundo as vixentes NN.SS.) a urbanizable.
En mérito do dito, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e co informe favorable da Comisión Superior de Urbanismo de Galicia, así como a proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente o expediente de modificación puntual das normas subsidiarias de planeamento do Concello da Pontenova (Lugo), en Goios-Parque Empresarial, aprobadas provisionalmente polo Concello da Pontenova o 26 de outubro de 2004, coa seguinte precisión:
O contido do plano nº 5 -proposta de ordenación detallada- tan só ten un efecto puramente indicativo xa que a ordenación detallada será a que figure no futuro plan de sectorización que se aprobe para o desenvolvemento do novo sector urbanizable non delimitado, e no que se incluirán as necesarias determinacións que derivan das observacións aínda non atendidas e que foron precisadas no informe desta consellería con data do 14 de maio de 2004.
Artigo 2º
De conformidade co disposto polos artigos 92 da dita Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP de Lugo.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a
sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 15 de maio de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda
CONSELLERÍA DE POLÍTICA AGROALIMENTARIA E
DESENVOLVEMENTO RURAL